3. sz. melléklet


Budapest Főváros Önkormányzata Közgyűlésének
……/2016.  (…..) önkormányzati rendelete
a Budapest főváros területén végzett hulladékgazdálkodási közszolgáltatásról szóló 
26/2013. (IV. 18.) Főv. Kgy. rendelet
módosításáról
Budapest Főváros Közgyűlése a hulladékról szóló 2012. évi CLXXXV. törvény 35. §-ában, 39. § (2) és (5) bekezdésében, valamint a 88. § (4) bekezdésében kapott felhatalmazás alapján, és a Magyarország helyi önkormányzatairól szóló 2011. évi CLXXXIX. törvény 23. § (4) bekezdésének 11. pontjában meghatározott feladatkörében eljárva a következőket rendeli el:


1. §
Budapest főváros területén végzett hulladékgazdálkodási közszolgáltatásról szóló 26/2013. (IV. 18.) Főv. Kgy. rendelet (a továbbiakban: R.) 3. §-a következő 5. ponttal egészül ki:

[E rendelet alkalmazása szempontjából:]

„5. Koordináló szerv: az NHKV Nemzeti Hulladékgazdálkodási Koordináló és Vagyonkezelő Zártkörűen Működő Részvénytársaság.”

2. §
Az R. 9. § c) pontja helyébe a következő rendelkezés lép:
[9. § A közszolgáltatási szerződésnek a Ht.-ben meghatározottakon túl az alábbiakat kell tartalmaznia:]
„c) a közszolgáltatás tevékenység ellenőrzésére vonatkozó szabályokat; a közszolgáltatási tevékenység teljesítés-igazolásának szabályait;”
3. §
[bookmark: OLE_LINK8]Az R. 11. § (2) bekezdés helyébe a következő rendelkezés lép:

„(2) A közszolgáltatás teljesítését érintő gazdálkodási és fejlesztési információkról a Közszolgáltató a Fővárosi Önkormányzat részére a BVH Budapesti Városüzemeltetési Holding Zártkörűen Működő Részvénytársaság (BVH Zrt.), mint a Közszolgáltató tulajdonosa útján nyújt tájékoztatást.”
4. §
Az R. a következő 12/A. §-sal egészül ki:

„12/A. § A Fővárosi Önkormányzat teljesítés-igazolást állít ki adott időszak tekintetében a Közszolgáltatónak a közszolgáltatási szerződés szerinti kötelezettségek teljes körű ellátásáról. Ha a Közszolgáltató által ellátott közszolgáltatási tevékenységgel kapcsolatban kifogás merül fel, úgy a kifogással nem érintett feladatrészek tekintetében kerül sor a teljesítés-igazolás kiadására, egyidejűleg a teljesítés-igazolás során rögzíteni kell a felmerült kifogásokat.”
5. §
Az R. 13. § (4a) bekezdés helyébe a következő rendelkezés lép:

„(4a) Pontatlanul vagy hiányosan benyújtott bejelentés esetén a Közszolgáltató a bejelentés beérkezését követően a hiányosságok pótlására 30 napon belül felszólítja az ingatlanhasználó bejelentőt.”
6. §

(1)  Az R. 13. § (6) bekezdés helyébe a következő rendelkezés lép:

„13. § (6) Ha az ingatlanhasználó természetes személy, lakásszövetkezet, társasház az e rendelet szerinti bejelentési kötelezettségét nem teljesíti, úgy a Közszolgáltató – az ingatlanhasználó egyidejű írásbeli értesítése mellett – az ingatlanon lévő lakóegységenként minimálisan 1 db 110 literes, vagy az ingatlanhasználó által ténylegesen kihelyezett hulladékmennyiségnek megfelelő gyűjtőedény heti egyszeri ürítését vélelmezi, és ennek megfelelő díj számlázására vonatkozó adatot szolgáltat a Koordináló szerv részére addig az időpontig, ameddig az ingatlan használója a bejelentési kötelezettségét nem teljesíti.”

(2)  Az R. 13. § (7) bekezdés helyébe a következő rendelkezés lép:

 „13. § (7) Ha az ingatlanhasználó költségvetési szerv, gazdálkodó szervezet, a közterület-használati hozzájárulás jogosultja e rendelet szerinti bejelentési kötelezettségét nem teljesíti, a Közszolgáltató – az ingatlanhasználó és a közterület-használati hozzájárulás jogosultjának egyidejű írásbeli értesítése mellett – minimálisan 1 db 110 literes, vagy az ingatlanhasználó által ténylegesen kihelyezett hulladékmennyiségnek megfelelő gyűjtőedény heti egyszeri ürítését vélelmezi, és ennek megfelelő díj számlázására vonatkozó adatot szolgáltat a Koordináló szerv részére addig az időpontig, ameddig az ingatlan használója, a közterület-használati hozzájárulás jogosultja a bejelentési kötelezettségét nem teljesíti.”
7. §
Az R. 15. § (1) bekezdés d) pontja helyébe a következő rendelkezés lép:

[15. § (1) A Közszolgáltató a közszolgáltatás folyamatos és teljes körű ellátásához szükséges:]

„d) fejlesztéseket és karbantartásokat elvégzi legalább a szolgáltatási díjban fedezett mértékig.”
8. §
Az R. 16. §-a helyébe a következő rendelkezés lép:

„16. § A Közszolgáltató a közszolgáltatás végzéséhez kapcsolódóan az elvégzett, vagy felajánlott közszolgáltatásra vonatkozó adatokat az ingatlanhasználó tekintetében a vonatkozó jogszabályban előírt módon a Koordináló szerv részére átadja.”

9. §

Az R. 22. § (3) bekezdés helyébe a következő rendelkezés lép:

„(3) A Közszolgáltató által az ingatlanhasználó rendelkezésére bocsátott gyűjtőedény rendeltetéstől eltérő használata, eltűnése vagy megsemmisülése miatt keletkezett kárért az ingatlanhasználó a polgári jog szabályai szerint felel, a Közszolgáltató a kár észlelését követő 40 napon belül írásban felszólítja az ingatlanhasználót a kár megtérítésére.”

10. §
Az R. 5. § (4) bekezdésében, valamint a 24. § (1) bekezdésében a „Közszolgáltató” szövegrész helyébe a „Koordináló szerv” szövegrész lép.

11. §

Hatályát veszti  az R. 
a) 15. § (2) bekezdés f) pont ff) alpontja, 
b) 24. § (2), (3), (4) és (5) bekezdése,
c) 31. § (4) bekezdés utolsó mondata,
d) 32. § (4) bekezdés utolsó mondata.
12. §

A rendelet a kihirdetést követő napon lép hatályba.

	
Sárádi Kálmánné dr.
	
Tarlós István

	főjegyző
	főpolgármester





[bookmark: _GoBack]INDOKOLÁS:

Általános indokolás

A hulladékról szóló 2012. évi CLXXXV. törvény (a továbbiakban: Ht.) 2015. december 23-án hatályba lépett módosításai következtében a hulladékgazdálkodási közfeladatokat az állam két részre osztotta. Az önkormányzatok kötelező feladata maradt az Mötv.-ben meghatározott közfeladat, azaz az önkormányzat közigazgatási területén belül a hulladékgazdálkodási közszolgáltatás helyi szintű részletszabályainak meghatározása, valamint a hulladékgazdálkodási közszolgáltató kiválasztása, a közszolgáltatási szerződés megkötése. Új elemként megjelent azonban a Ht.-ben az állami hulladékgazdálkodási közfeladat, mely a hulladékgazdálkodási közszolgáltatás országos szintű megszervezését foglalja magában. 
Az állami hulladékgazdálkodási közfeladat ellátására létrehozott szervezet kijelöléséről, feladatköréről, az adatkezelés módjáról, valamint az adatszolgáltatási kötelezettségek részletes szabályairól szóló 69/2016. (III. 31.) Korm. rendelet 3. § (1) bekezdésében a Kormány a Ht. 32/A. § (1) bekezdésében meghatározott feladatokra Koordináló szervként az NHKV Nemzeti Hulladékgazdálkodási Koordináló és Vagyonkezelő Zártkörűen Működő Részvénytársaságot (a továbbiakban: NHKV vagy Koordináló szerv) jelölte ki, amely szervezetet az állam e célból hozott létre. 
Tekintettel a hulladékgazdálkodási közszolgáltatási rendszer átalakulását eredményező jogszabályváltozásokra, szükséges a meglévő R. módosítása. 

Részletes indokolás

1. §-hoz

Szükséges az R. további értelmezésének megkönnyítése érdekében az NHKV, mint Koordináló szerv definíciójának rögzítése. 

2. §-hoz

Figyelemmel a hulladékgazdálkodási közszolgáltatási rendszer átalakulására, szükséges, hogy közszolgáltatási szerződés kötelező eleme legyen a teljesítás-igazolásra vonatkozó szabályrendszer. Ennek feltétele az R. módosítása.

3. §-hoz
Technikai módosítást tartalmaz a Társaság jogutódlással történő megszűnéséből eredő névváltozás miatt.

4. §-hoz
Az új rendszer miatt szükséges a teljesítés-igazolás szabályrendszerének R.-ben való rögzítése is.

5. §-hoz

A fogyasztóvédelmi törvény 15+15 napos ügyintézésre ad lehetőséget és az R. ehhez való igazítás indokolt.

6. §-hoz
A számlázási rendszer átalakítása miatt szükséges pontosítást tartalmazza.

7. §-hoz
Az új rendszer miatt szükséges a módosítás a fejlesztések és karbantartások mértékének vonatkozásában.

8. §-hoz

A számlázási rendszer átalakítása miatt szükséges pontosítást tartalmazza.

9. §-hoz
Technikai pontosítást tartalmaz a gyűjtőedények átadására és az azzal kapcsolatban felmerült kárra vonatkozóan.

10-11. §-okhoz
A számlázási rendszer átalakítása miatt szükséges pontosításokat tartalmazza.

12. §-hoz
A rendelet hatályba lépésről rendelkezik.

